31993L0026
L 179/2
JURNALUL OFÍCIAL AL UNIUNII EUROPENE
DIRECTIVA 93/26/CEE A COMISIEI
din 4 iunie 1993
de modificare a Directivei 82/471/CEE a Consiliului privind anumite produse utilizate în hrana animalelor
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 82/471/CEE a Consiliului din 30 iunie 1982 privind anumite produse utilizate în hrana animalelor (1), astfel cum a fost modificată ultima dată de Directiva 90/654/CEE a Consiliului (2), în special articolul 6,
întrucât Directiva 82/471/CEE prevede modificarea periodică a anexei sale ca urmare a evoluției cunoștințelor științifice sau tehnice;
întrucât s-a dovedit că este necesar să se modifice dispozițiile privind menționarea pe eticheta furajelor combinate a produselor din anexă care fac parte din grupa „analogi hidroxilați ai aminoacizilor”;
întrucât o nouă tehnică permite protejarea aminoacizilor astfel încât să se evite degradarea lor în rumenul vacilor de lapte și, prin urmare, o mai mare prezență a acestor substanțe nutritive în intestin; întrucât utilizarea aminoacizilor protejați s-a dovedit deosebit de benefică pentru vacile de lapte și întrucât, prin urmare, ar trebui să se permită utilizarea acestor produse în hrana animalelor;
întrucât măsurile prevăzute în prezenta directivă sunt în conformitate cu avizul Comitetului permanent pentru furaje,
ADOPTĂ PREZENTA DIRECTIVĂ:
Articolul 1
Anexa la Directiva 82/471/CEE se modifică în conformitate cu anexa la prezenta directivă.
Articolul 2
Statele membre pun în aplicare actele cu putere de lege și actele administrative necesare pentru a se conforma articolului 1 până la 31 martie 1994. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă se adresează statelor membre.
Adoptată la Bruxelles, 4 iunie 1993.